CELEX: 62010TN0168
Language: el
Date: 2010-04-15 00:00:00
Title: Υπόθεση T-168/10: Αγωγή της 15ης Απριλίου 2010 — Επιτροπή κατά SEMEA

19.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/48
            
         
      Αγωγή της 15ης Απριλίου 2010 — Επιτροπή κατά SEMEA
      (Υπόθεση T-168/10)
      (2010/C 161/76)
      Γλώσσα διαδικασίας: η γαλλική
      
         Διάδικοι
      
      
         Ενάγουσα: Ευρωπαϊκή Επιτροπή (εκπρόσωποι: S. Petrova και E. Bouttier, δικηγόρος)
      
         Εναγομένη: Société d’économie mixte d’équipement de l’Aveyron (SEMEA) (Millau, Γαλλία)
      
         Αιτήματα της ενάγουσας
      
      Η ενάγουσα ζητεί από το Γενικό Δικαστήριο:
      
                  —
               
               
                  να υποχρεώσει την εταιρία Société d’économie mixte d’équipement de l’Aveyron (SEMEA), νομίμως εκπροσωπουμένη, να καταβάλει στην ενάγουσα 41 012 ευρώ, πλέων τόκων από 10ης Μαρτίου 1992 ή, επικουρικώς, από 27ης Απριλίου 1993·
               
            
                  —
               
               
                  να διατάξει την κεφαλαιοποίηση των τόκων·
               
            
                  —
               
               
                  να υποχρεώσει την εταιρία SEMEA να καταβάλει ποσό 5 000 ευρώ λόγω της καταχρηστικής της εναντιώσεως·
               
            
                  —
               
               
                  να καταδικάσει την εταιρία SEMEA στα δικαστικά έξοδα της υπό κρίση υποθέσεως.
               
            
         Ισχυρισμοί και κύρια επιχειρήματα
      
      Στις 6 Ιουλίου 1990 η Ευρωπαϊκή Κοινότητα, εκπροσωπούμενη από την Επιτροπή, συνήψε με την εταιρία Société d’économie mixte d’équipement de l’Aveyron (SEMEA) σύμβαση επιδοτήσεως που αφορά δράση τοπικής αναπτύξεως συνιστάμενη στην εκτέλεση εργασιών προετοιμασίας και δημιουργίας ενός Ευρωπαϊκού Κέντρου Τοπικής Επιχειρήσεως (Centre Européen d’Entreprise Locale) στο Millau.
      Η Επιτροπή εκθέτει ότι, δυνάμει της συμβάσεως αυτής, η SEMEA ανέλαβε την υποχρέωση να παράσχει διάφορες υπηρεσίες και να αποδίδει λογαριασμό σχετικά στην Επιτροπή με την υποβολή τακτικών εκθέσεων, ενώ η Επιτροπή ανέλαβε την υποχρέωση να συμμετάσχει στη χρηματοδότηση της εκτελέσεως των ως άνω εργασιών μέχρις ανώτατου ποσού 135 000 ECU, καλύπτοντας κατ’ ανώτατο όριο το 50 % του δικαιολογημένου κόστους των εργασιών.
      Τον Μάιο του 1991 η SEMEA ζήτησε από την Επιτροπή να δεχθεί την εκτέλεση της συμβάσεως από άλλη επιχειρησιακή μορφή, την «Ένωση CEI12», πράγμα το οποίο δέχθηκε η Επιτροπή, δηλώνοντας παράλληλα ότι η εν λόγω συμφωνία δεν απαλλάσσει τη SEMEA από τις υποχρεώσεις της, η δε SEMEA επιβεβαίωσε ότι εγγυάται την ορθή εκτέλεση των παροχών που προβλέπει η σύμβαση.
      Κατόπιν ελέγχου αφορώντος την πρόοδο των εργασιών, διαπιστώθηκε ότι το σύνολο των επιλέξιμων δαπανών ανερχόταν σε ποσό 187 977 ECU και, επομένως, η συμμετοχή της Επιτροπής έπρεπε να καθοριστεί στο 50 % του εν λόγω ποσού, ήτοι σε ποσό 93 988 ECU.
      Καθόσον η SEMEA είχε ήδη λάβει ποσό 135 000 ECU στο πλαίσιο της συμβάσεως, με την παρούσα αγωγή ζητείται από τη SEMA η επιστροφή των υπέρ το δέον καταβληθέντων.